Få millimeter var afgørende, da golfmotionisten Claus Sievers missede chancen for at vinde en helt ny bil.

Golfmotionisten Claus Sievers havde søndag eftermiddag en gylden mulighed for at vinde en bil med et prisskilt på over 100.000 kroner. Tidligere på året lavede han hole-in-one på hul 14 i Hobro Golfklub. Det havde kun han og en anden person gjort i løbet af sæsonen. Derfor skulle de to golfspillere først putte i en intern konkurrence for at finde ud af, hvem der skulle have et afgørende fem-meter putt for at vinde bilen. Denne konkurrence vandt Claus Sievers, og derfor fik han det afgørende putt.. Puttet så umiddelbart ud til at gå i hul, men Claus Sievers havde sat for meget fart i bolden, der tog hulkanten og hoppede op få millimeter fra hullet. - Jeg havde set den i, men den havde desværre en anden mening. Øv for det, sagde Claus Sievers efterfølgende. Han rejste dog ikke tomhændet hjem. Som trøst modtog han et rejsegavekort på 5000 kroner. Tilbage da han lavede sin hole-in-one på hul 14 fik han også et gavekort til en gourmetmiddag.